पार्टी की स्थापना अलग तरह की राजनीती करने के वादे से हुई थी इसलिए जनता से किये गए अपने वादे को निभाते हुए बिलकुल अलग और नए तरीके से जनता को वही पुरानी दवा दी जा रही है ताकि जनता अपने नयेपन की खुजली मिटाते हुए अपनी पुरानी आदते बनाए रख सके। दरअसल जनता को भ्रष्टाचार और अकर्मण्यता से समस्या नहीं है वो तो उसे अपना भाग्य मानकर स्वीकार कर चुकी है लेकिन जनता आहत तब होती है जब नेतागण उन्ही पुराने रास्तो पर अपनी भ्रष्टाचार और अकर्मण्यता की गाडी दौड़ा कर लोकतंत्र की बाधादौड़ पूरी करते है। आम आदमी जलपान छोड़कर पहले मतदान करता है इसलिए उसे पूरा हक़ है अपने वोट की एंटरटेनमेंट वैल्यू वसूलने का।